b"\n_START_ARTICLE_\nKaralius Saudas\n_START_SECTION_\nJaunyst\xc4\x97\n_START_PARAGRAPH_\nPrincas Saudas gim\xc4\x97 1902\xc2\xa0m. sausio 15 d. Kuveite, Amir Abdul Rahman bin Faisalo namuose. Jis buvo antrasis ibn Saudo s\xc5\xabnus. Kai ibn Saudas u\xc5\xbe\xc4\x97m\xc4\x97 Rijad\xc4\x85, jo \xc5\xa1eima ten persik\xc4\x97l\xc4\x97._NEWLINE_Saudas tur\xc4\x97jo vien\xc4\x85 tikr\xc4\x85 brol\xc4\xaf Turk\xc4\xaf, kuri\xc5\xb3 bendra motina Wadhah bint Muhammad bin 'Aqab i\xc5\xa1 Kvatano genties buvo antroji ibn Saudo \xc5\xbemona._NEWLINE_5 met\xc5\xb3 Saudas buvo supa\xc5\xbeindintas su \xc5\xa1eichu Abdul Rahman Mufaireej. Jis buvo mokomas \xc5\xa0ariato ir Korano. Be to, jis \xc5\xa1aud\xc4\x97 i\xc5\xa1 lanko ir jodin\xc4\x97jo. Nors tur\xc4\x97jo raupus, Saudas dalyvavo t\xc4\x97vo rengiamuose susitikimuose, kad i\xc5\xa1mokt\xc5\xb3 valdyti valstyb\xc4\x99._NEWLINE_13 met\xc5\xb3 Saudas dalyvavo diplomatin\xc4\x97je misijoje \xc4\xaf Katar\xc4\x85. Jis vadovavo pirmame kare prie\xc5\xa1 Hail\xc4\x85 1921\xc2\xa0m. ir tapo Saudo Arabijos kari\xc5\xb3 vadu Jemene. Prie\xc5\xa1 \xc4\xaf\xc5\xbeengdamas \xc4\xaf sost\xc4\x85 Saudas dalyvavo 8 karuose._NEWLINE_Prie\xc5\xa1 tapdamas karaliumi Saudas su Faisalu r\xc5\xabpinosi \xc5\xa1alimi, kai karalius ibn Saudas sirgo. 1933\xc2\xa0m. gegu\xc5\xbe\xc4\x97s 11 d. Saudas tapo karali\xc5\xa1kuoju princu. 1953\xc2\xa0m. spalio 11 d. Saudas tapo ministru pirmininku.\n_START_SECTION_\nValdymas\n_START_PARAGRAPH_\nSaudas tapo karaliumi 1953\xc2\xa0m. lapkri\xc4\x8dio 9 d. Ta\xc4\x8diau jis nebuvo toks geras valdovas kaip t\xc4\x97vas ir jo ekstravaganti\xc5\xa1kas valdymo stilius vos neprived\xc4\x97 \xc5\xa1alies prie bankroto._NEWLINE_1957\xc2\xa0m. Saudas \xc4\xafk\xc5\xabr\xc4\x97 universitet\xc4\x85 Rijade._NEWLINE_Saudas paskyr\xc4\x97 savo s\xc5\xabnus \xc4\xaf auk\xc5\xa1tus postus. \xc5\xa0ie paskyrimai pykd\xc4\x97 Saudo brolius, kurie bijojo, kad jis savo s\xc5\xabn\xc5\xb3 padarys karaliumi._NEWLINE_Tarptautiniuose santykiuose Saudas nesilaik\xc4\x97 t\xc4\x97vo nesiki\xc5\xa1imo politikos. I\xc5\xa1 prad\xc5\xbei\xc5\xb3 Saudo Arabija pad\xc4\x97jo Sirijos ir Egipto neutralumo koalicijai kaip atsvarai Irako si\xc5\xablymui naudotis vakar\xc5\xb3 remiamoms gynybos sistemoms. 1955\xc2\xa0m. pasira\xc5\xa1yti paktai tarp Egipto, Saudo Arabijos ir Sirijos. \xc5\xa0ie susitarimai \xc4\xafvyko po Saudo Arabijos ir brit\xc5\xb3 gin\xc4\x8d\xc5\xb3 d\xc4\x97l Buraimio oaz\xc4\x97s. Saudas r\xc4\x97m\xc4\x97 Gamalio Abdelio Nasero organizuot\xc4\x85 Sueco kanalo per\xc4\x97mim\xc4\x85. Jis nutrauk\xc4\x97 diplomatinius santykius su Pranc\xc5\xabzija ir Did\xc5\xbei\xc4\x85ja Britanija, sustabd\xc4\x97 joms naftos tiekim\xc4\x85._NEWLINE_Po to 1957\xc2\xa0m. Saudas pri\xc4\x97m\xc4\x97 Eizenhauerio doktrin\xc4\x85, kuri tur\xc4\x97jo u\xc5\xbepildyti politin\xc4\xaf vakuum\xc4\x85 Arab\xc5\xb3 \xc5\xa1alyse po Sueco kriz\xc4\x97s ir nustumti sovietus bet kokia kaina. Saudas buvo pakviestas \xc4\xaf JAV ir gavo 250 mln. doleri\xc5\xb3 paskol\xc4\x85 armijai stiprinti, ta\xc4\x8diau Egiptas ir Sirija nusprend\xc4\x97 b\xc5\xabti neutral\xc5\xabs._NEWLINE_Abi Saudo aferos baig\xc4\x97si pralaim\xc4\x97jimu: d\xc4\x97l Sueco kriz\xc4\x97s smuko naftos eksportas, o d\xc4\x97l paramos Eizenhauerio doktrinai jis kaktomu\xc5\xa1a susir\xc4\x97m\xc4\x97 su arab\xc5\xb3 nacionalizmu ir Naserizmu. Saud\xc4\x85 g\xc4\x85sdino Nasero i\xc5\xa1kilimas ir Egipto karing\xc5\xb3 revoliucionieri\xc5\xb3 si\xc5\xablymas nuversti vis\xc5\xb3 Arab\xc5\xb3 \xc5\xa1ali\xc5\xb3 monarchijas. Sirija prad\xc4\x97jo planuoti Jordanijos karaliaus Huseino nuvertim\xc4\x85. \xc5\xa0is kreip\xc4\x97si \xc4\xaf Saudo Arabij\xc4\x85 pagalbos. Saudas pasiunt\xc4\x97 savo beduinus, dav\xc4\x97 pinig\xc5\xb3, r\xc4\x97m\xc4\x97 Jordanijos ir Irako gynybin\xc4\x99 s\xc4\x85jung\xc4\x85. Tuo pat metu jis buvo apkaltintas bandymu nu\xc5\xbeudyti Naser\xc4\x85. Iki 1967\xc2\xa0m. Saudo Arabija konfliktavo su soviet\xc5\xb3 remiamu Egiptu._NEWLINE_Ibn Saudo vyriausieji s\xc5\xabn\xc5\xabs Saudas ir Faisalas visada nesutar\xc4\x97, bet smarkiai susiriejo po t\xc4\x97vo mirties. Pajamos i\xc5\xa1 naftos nei\xc5\xa1sprend\xc4\x97 Saudo Arabijos problem\xc5\xb3, nes 1953\xc2\xa0m. ji tur\xc4\x97jo 200 mln. doleri\xc5\xb3 skol\xc4\x85, 1958\xc2\xa0m. skola padvigub\xc4\x97jo iki 450 mln. doleri\xc5\xb3. Saudo Arabijos rijalas prarado pus\xc4\x99 savo vert\xc4\x97s dolerio at\xc5\xbevilgiu. Bankai nebeskolino pinig\xc5\xb3 Saudo Arabijai. Saudas sustabd\xc4\x97 savo prad\xc4\x97tus vyriausybinius projektus, bet toliau prabangiai gyveno savo r\xc5\xabmuose._NEWLINE_Saudas buvo siejamas su prabanga, i\xc5\xa1laidavimu, s\xc4\x85mokslais, o Faisalas\xc2\xa0\xe2\x80\x93 pamaldumu, taupumu ir modernizmu. Broliai pykosi d\xc4\x97l Saudo i\xc5\xa1laidavim\xc5\xb3 ir finans\xc5\xb3 kriz\xc4\x97s. Saudas karali\xc5\xa1ku dekretu panaikino premjero post\xc4\x85 ir pats de facto tapo premjeru.\n_START_SECTION_\nNuvertimas\n_START_PARAGRAPH_\nSaudo \xc5\xa1eima nerimavo d\xc4\x97l jo i\xc5\xa1laidavimo ir nesugeb\xc4\x97jimo atsakyti \xc4\xaf Nasero socialist\xc5\xb3 i\xc5\xa1\xc5\xa1\xc5\xabk\xc4\xaf. Korupcija, atsilikimas ir Kairo radijo propaganda silpnino re\xc5\xbeim\xc4\x85._NEWLINE_1962\xc2\xa0m. Faisalas suformavo kabinet\xc4\x85, kai karalius Saudas gyd\xc4\x97si u\xc5\xbesienyje. Faisal\xc4\x85 r\xc4\x97m\xc4\x97 princas Fahdas ir Sultanas. Faisalo kabinete nebuvo Saudo s\xc5\xabn\xc5\xb3. Jis pa\xc5\xbead\xc4\x97jo 10 punkt\xc5\xb3 reform\xc4\x85, tarp punkt\xc5\xb3 buvo vergijos panaikinimas, teisin\xc4\x97s tarybos \xc4\xafk\xc5\xabrimas._NEWLINE_Karalius Saudas pagrasino panaudoti Karali\xc5\xa1k\xc4\x85j\xc4\x85 sargyb\xc4\x85 prie\xc5\xa1 brol\xc4\xaf. Faisalas mobilizavo nacionalin\xc4\x99 sargyb\xc4\x85 prie\xc5\xa1 karali\xc5\xb3. Po vyresni\xc5\xb3j\xc5\xb3 \xc5\xa1eimos nari\xc5\xb3 spaudimo ir tarpininkaujant ulamai karalius Saudas atsisak\xc4\x97 sosto 1964\xc2\xa0m. kovo 28 d._NEWLINE_I\xc5\xa1tremtas karalius Saudas apsigyveno \xc5\xbdenevoje, po to kituose Europos miestuose. Naseras pakviet\xc4\x97 Saud\xc4\x85 \xc4\xaf Egipt\xc4\x85 1966\xc2\xa0m., kiti duomenys teigia, kad Saudas gyveno Egipte 1965\xe2\x80\x931967\xc2\xa0m. Saudui buvo leista kalb\xc4\x97ti per Kairo radij\xc4\x85. Kai kurie Saudo s\xc5\xabn\xc5\xabs prisid\xc4\x97jo prie t\xc4\x97vo ir pad\xc4\x97jo atgauti sost\xc4\x85. Ta\xc4\x8diau 1967\xc2\xa0m. po Arab\xc5\xb3-Izraelio karo Saudas prarado param\xc4\x85 Egipte ir persik\xc4\x97l\xc4\x97 \xc4\xaf Graikij\xc4\x85. \xc4\x8cia jis gyveno 1967\xe2\x80\x931969\xc2\xa0m._NEWLINE_Saudas mir\xc4\x97 1969\xc2\xa0m. sausio 24 d."